DA Den Europæiske Unions Tidende CE 84/655

(2004/C 84 E/0739)

SKRIFTLIG FORESPØRGSEL E-0691/04

af Dominique Souchet (NI) til Kommissionen

(9. marts 2004)

Om: Systemisk insektbekæmpelse

Som en forebyggende foranstaltning nedlagde den franske landbrugsminister den 23. februar 2004 forbud mod salget af alle produkter, der indeholder den insektbekæmpende molekyle Fipronil. Denne afgørelse blev truffet, efter at der er blevet indledt en undersøgelse af, hvorvidt Bayer Crop fremstiller landbrugsprodukter indeholdende dette molekyle, som er skadelige for menneskers og dyrs sundhed.

Påtænker Kommissionen at drage særlige konsekvenser af denne afgørelse om forbud, der er truffet gennem anvendelse af forsigtighedsprincippet?

Påtænker Kommissionen at træffe de samme foranstaltninger, som er truffet i Frankrig, hvad mere præcist angår biavl?

Hvorledes vil Kommissionen følge op på beslutningen om forbedring af produktionen og afsætningen af honning (A5-0381/2001), som Europa-Parlamentet vedtog den 13. december 2001, hvori der konstateredes store fald i bibestandene i flere medlemsstater på grund af systemisk insektbekæmpelse med meget lange eftervirkninger?

Svar afgivet på Kommissionens vegne af David Byrne

(6. april 2004)

Kommissionen har taget det til efterretning, at den franske landbrugsminister den 23. februar 2004 erklærede, at nationale godkendelser af produkter indeholdende fipronil skal suspenderes i afventning af Den Europæiske Fødevaresikkerhedsautoritets udtalelse om stoffet. Kommissionen gør opmærksom på, at produkterne i Frankrig markedsføres af BASF og ikke af Bayer CropScience.

Kommissionen bemærker, at dette afspejler, at de franske myndigheder anvender forsigtighedsprincippet, efter at de har underkastet fipronil-dossieret en videnskabelig undersøgelse.

På fællesskabsplan gennemfører Den Europæiske Fødevaresikkerhedsautoritet for nærværende en videnskabelig analyse af dossieret inden for rammerne af Rådets direktiv 91/414/EØF af 15. juli 1991 om markedsføring af plantebeskyttelsesmidler (1). Når analysen er færdig, vil Kommissionen foreslå hensigtsmæssige foranstaltninger på fællesskabsplan vedrørende det pågældende stof. Da direktivet bestemmer, at i afventning af en fællesskabsafgørelse om stoffet kan medlemsstaterne fortsat anvende nationale foranstaltninger på produkter, der indeholder stoffet, foreslår Kommissionen ikke at træffe foranstaltninger på nuværende tidspunkt bortset fra at følge sagen nøje og at lette udvekslingen af oplysninger mellem medlemsstaterne.

Hvad angår opfølgningen af Europa-Parlamentets beslutning, vedtog Kommissionen opfølgningen af anbefalingerne på sit møde den 5. februar 2004 (2) (Dok. SP(2004)-293). Dokumentet blev sendt pr. e-post til Parlamentets tjenestegrene den 11. februar 2004 på det sprog, hvorpå dokumentet blev udarbejdet. De andre sprogudgaver vil blive fremsendt, så snart de er til rådighed.

Inden for rammerne af Rådets forordning (EF) nr. 1221/97 af 25. juni 1997 om almindelige regler for anvendelsen af foranstaltninger til forbedring af produktionen og afsætningen af honning (3), kan de programmer, der forelægges af medlemsstaterne, omfatte foranstaltninger, der har til formål at forny bestanden af bier. F.eks. indeholder det program vedrørende honning, som Frankrig har forelagt for produktionsårene 2002-2003 og 2003-2004 planer om en sådan foranstaltning.

(1) EFT L 230 af 19.8.1991.

(2) Dok. SP (2004)-293.

(3) EFT L 173 af 1.7.1997.